3. การประกอบธุรกิจของแต่ละสายผลิตภัณฑ์

บริษัทมีรายได้จากการให้เช่าอาคารสำนักงานและศูนย์การค้าโครงการชาญอิสสระทาวเวอร์ 2
ซึ่งรายได้ประมาณร้อยละ 70 มาจากรายได้ค่าเช่าและบริการ และค่าไฟฟ้า
ส่วนที่เหลืออีกประมาณร้อยละ 30 เป็นรายได้จากการขายห้องชุด
รายได้จากการบริหารงานให้กับโครงการของบริษัทที่เกี่ยวข้องกัน และรายได้อื่นๆ
ซึ่งประกอบด้วยรายได้จากการเช่าระยะสั้น รายได้จากการบริการติดตั้งโทรศัพท์
รายได้ภาษีโรงเรือนที่เรียกเก็บจากผู้เช่า รายได้ที่ทยอยรับรู้จากสิทธิการเช่าระยะยาวและอื่นๆ

3.1 ลักษณะผลิตภัณฑ์หรือบริการ

1.  ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

ปัจจุบันบริษัทมีโครงการที่กำลังดำเนินการอยู่ 1 โครงการ คือ โครงการชาญอิสสระทาวเวอร์ 2
ซึ่งเป็นอาคารสำนักงานและศูนย์การค้าสูง 36 ชั้น ตั้งอยู่บนเนื้อที่กว่า 4
ไร่ครึ่งในย่านธุรกิจบนถนนเพชรบุรีตัดใหม่ ระหว่างถนนเอกมัยและถนนทองหล่อ
อยู่ใกล้กับทางด่วนขั้นที่ 2 คือ ทางด่วนเอกมัย-รามอินทราที่เชื่อมโยงเข้าสู่ระบบทางด่วนทั้งระบบ
ทำให้เดินทางไปยังสถานที่ต่างๆ ได้สะดวกสบาย โครงการชาญอิสสระทาวเวอร์ 2
ตั้งอยู่ในบริเวณศูนย์กลางธุรกิจใหม่
เพื่อตอบสนองความต้องการของผู้เช่าสำนักงานที่ต้องการสำนักงานด้านตะวันออกของกรุงเทพฯ
ทั้งนี้ผู้เช่าจะสามารถเดินทางได้สะดวก
โดยไม่ต้องประสบกับปัญหาสภาพการจราจรที่แออัดในเขตชั้นในของกรุงเทพฯ

โครงการชาญอิสสระทาวเวอร์ 2 ได้เริ่มก่อสร้างในปี 2533 และแล้วเสร็จในปี 2535
มูลค่าเงินลงทุนประมาณ 3,500 ล้านบาท ออกแบบและงานสถาปัตย์โดยบริษัท ดวงไชยา จำกัด
ออกแบบงานระบบ ควบคุมและบริหารงานก่อสร้างโดย บริษัท เอสคอน จำกัด
และก่อสร้างโดยบริษัท ไทยทาเกนาก้า สากลก่อสร้าง จำกัด
ซึ่งเป็นผู้รับเหมาอันดับหนึ่งจากประเทศญี่ปุ่นจัดเป็นอาคารที่ได้มาตรฐานสากล
มีพื้นที่ใช้สอยในอาคารรวม 58,571.33 ตารางเมตร
ภายในอาคารประกอบด้วยสิ่งอำนวยความสะดวกสำหรับผู้เช่าที่ครบครัน เช่น

-   ธนาคาร

-   ศูนย์บันเทิงศึกษา

-   ห้องประชุม

-   ศูนย์ออกกำลังกาย พร้อมสระว่ายน้ำ

-   ศูนย์รวมอาหารนานาชาติ เช่น อาหารไทย ญี่ปุ่น ยุโรป และเกาหลี เป็นต้น

-   มีที่จอดรถมากกว่า 1,000 คัน

-   โทรศัพท์สายตรงมากกว่า 1,000 เลขหมาย

-   ลิฟท์ระบบ High Speed 8 ตัว ลิฟท์ขนของ 2 ตัว ลิฟท์แก้วสำหรับศูนย์การค้า 2 ตัว และ
    บันไดเลื่อน 8 ตัว

-   ระบบป้องกันฟ้าผ่าแบบฟาราเดย์

-   ระบบป้องกันอัคคีภัยสมบูรณ์แบบ พร้อมระบบเตือนอัคคีภัยอัตโนมัติ และระบบสปริงเกอร์

-   ระบบการจัดการอาคารอัตโนมัติ (Building Automation System: B.A.S) ซึ่งใช้
    I.Q. Control เป็นตัวควบคุมการทำการของงานระบบต่างๆ ด้วยคอมพิวเตอร์ อาทิ
    ระบบปรับอากาศ ระบบไฟฟ้า ระบบประปา ช่วยประมวลผลการทำงานของระบบต่างๆ
    และช่วยด้านการประหยัดพลังงาน

โดยทั่วไปบริษัทมีนโยบายการทำสัญญาเช่ากับผู้เช่าเป็นระยะเวลา 3 ปี
จากพื้นที่ใช้สอยของอาคารรวม 58,571.33 ตารางเมตร สามารถจำแนกเป็นพื้นที่ให้เช่าได้
31,029.95 ตารางเมตร (ซึ่งประกอบด้วยพื้นที่ให้เช่าระยะยาว 20 และ 22 ปี (เซ้ง) จำนวน
370.18 ตารางเมตร และพื้นที่ให้เช่าที่มีสัญญาเช่าระยะสั้น 3 ปีจำนวน 30,659.77
ตารางเมตร) และพื้นที่ขายขาด 27,541.38 ตารางเมตร สำหรับพื้นที่ให้เช่า 31,029.95
ตารางเมตรนั้น สามารถแบ่งออกเป็นพื้นที่อาคารสำนักงาน (Tower) และศูนย์การค้า (Plaza)
โดย ณ 31 ธันวาคม 2545 มีรายละเอียดของพื้นที่ให้เช่าและพื้นที่ที่มีลูกค้าเช่า ดังนี้

หน่วย: ตารางเมตร

  ---------------------- --------------- ------------------ --------------
  พื้นที่ให้เช่า               พื้นที่ของบริษัท      พื้นที่ของไทยธนาคาร*   รวม

  อาคารสำนักงาน           14,247.01       6,728.16           20,975.17

  ศูนย์การค้า               575.95**        9,478.83           10,054.78

  รวม                    14,822.96       16,206.99          31,029.95
  ---------------------- --------------- ------------------ --------------

หน่วย: ตารางเมตร

  -------------- ------------ ------------------ ----------- ----------------
  พื้นทื่ที่มีลูกค้าเช่า   พื้นที่ของบริษัท   พื้นที่ของไทยธนาคาร*   รวม         อัตราการเช่า
                                                             (ร้อยละ)

  อาคารสำนักงาน   14,228.17    6,269.36           20,497.53   97.72 ***

  ศูนย์การค้า       558.33       6,353.30           6,911.63    68.74 ****

  รวม            14,786.50    12,622.66          27,409.16   88.33*****
  -------------- ------------ ------------------ ----------- ----------------

หมายเหตุ:

* เป็นกรรมสิทธิ์ของไทยธนาคารซึ่งบริษัททำสัญญาเช่าเพื่อนำมาปล่อยให้ลูกค้าบริษัทเช่าต่อ

** รวมพื้นที่ที่เป็นสิทธิการเช่าระยะยาว 20 ปีและ 22 ปี ประมาณ 370.18 ตารางเมตร

*** อัตราการเช่าของพื้นที่อาคารสำนักงานที่ให้เช่าทั้งหมด คิดเป็นร้อยละ 95.01 ในปี 2544
และ 89.45 ในปี 2543 ตามลำดับ

**** อัตราการเช่าของพื้นที่ศูนย์การค้าที่ให้เช่าทั้งหมด คิดเป็นร้อยละ 65.53 ในปี 2544 และ
56.08 ในปี 2543 ตามลำดับ

***** อัตราการเช่าของพื้นที่ให้เช่าทั้งหมด คิดเป็นร้อยละ 85.56 ในปี 2544 และ 78.78 ในปี
2543 ตามลำดับ

2.  ธุรกิจรับบริหารอาคารสำนักงานและโครงการอสังหาริมทรัพย์

ในส่วนของการรับจ้างบริหารโครงการ ในปี 2545
บริษัทได้รับจ้างบริหารโครงการนวภูมิซึ่งเป็นโครงการพัฒนาที่ดินเพื่อสร้างบ้านเดี่ยวของบริษัท
ซี.ไอ. พร็อพเพอตี้ จำกัด โดยบริษัทได้ให้คำแนะนำบริษัท ซี.ไอ. พร็อพเพอตี้ จำกัด
ในการหาซื้อที่ดิน ติดต่อประสานงานเพื่อทำโครงการต่างๆ
ดูแลเรื่องตลาดและการโฆษณาประชาสัมพันธ์ การจัดหาช่องทางการจัดจำหน่าย
และจัดเตรียมเอกสารเพื่อดำเนินการโอนสิทธิในโครงการให้ผู้ซื้อ
ทั้งนี้การบริหารโครงการดังกล่าวได้สิ้นสุดลงแล้ว
นอกจากนี้บริษัทได้รับจ้างบริหารโครงการของบริษัท อินเตอร์ เนชั่นแนล รีซอร์ท ดีเวลลอปเมนท์
จำกัด ซึ่งบริษัทถือหุ้นในสัดส่วนร้อยละ 15.99 โดยปัจจุบันบริษัทรับจ้าง
บริหารงานด้านการเงินและการบัญชี รวมทั้งการจัดการ เช่น
ประสานงานกับหน่วยงานภาครัฐในการสำรวจที่ดิน ร่วมมือกับสถาปนิกในการออกแบบผังที่ดิน
และจัดหาช่องทางการจัดจำหน่าย เมื่อตลาดมีอุปสงค์ในบริการด้านนี้มากพอ
บริษัทจะขยายการให้บริการแก่บริษัทอื่นๆ นอกเหนือจากบริษัทที่เกี่ยวข้องในลำดับถัดไป

3.  ธุรกิจพัฒนาที่อยู่อาศัยเพื่อขาย

ปัจจุบันบริษัทอยู่ระหว่างพัฒนาบ้านและที่ดินเพื่อขาย 2 โครงการด้วยกันคือ บ้านอิสสระ พระราม 9
ซอยรามคำแหง 24 และบ้านพักตากอากาศ บริเวณแหลมพันวา จังกวัดภูเก็ต
โดยลักษณะบ้านที่ดำเนินการพัฒนามี 2 ประเภทได้แก่
บ้านสร้างก่อนขายซึ่งเป็นบ้านที่สร้างล่วงหน้าและแล้วเสร็จก่อนเปิดการขาย และบ้านสั่งสร้าง
กล่าวคือ จะสร้างบ้านเมื่อมีการจองบ้านจากลูกค้า ทั้งนี้จะพิจารณาเลือกที่ดินที่อยู่ในทำเลที่เหมาะสม
มีศักยภาพ และมีระบบคมนาคมที่สะดวก
โดยซื้อที่ดินจากเจ้าของที่ดินและที่ดินที่รอการขายของสถาบันการเงิน (Distressed Property)

1.  การตลาดและภาวะการแข่งขัน

การตลาด

กลยุทธ์การตลาดของบริษัท

บริษัทได้มีการจัดแบ่งผลิตภัณฑ์และการบริการออกเป็นกลุ่มตามประเภทของธุรกิจ ซึ่งใช้กลยุทธ์การ
แข่งขันแตกต่างกันออกไปตามความเหมาะสม โดยสรุปได้ดังนี้

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

ในช่วงที่ผ่านมาผู้ประกอบการได้หยุดโครงการสร้างอาคารสำนักงาน
เนื่องจากได้เกิดภาวะวิกฤตเศรษฐกิจซึ่งส่งผลให้ผู้ประกอบการหันมาใช้กลยุทธ์ด้านราคาเพื่อช่วยเพิ่มอัตราการการเช่าพื้นที่
อย่างไรก็ตามเมื่อวิกฤติเศรษฐกิจได้คลี่คลายลง
ความต้องการพื้นที่อาคารสำนักงานและศูนย์การค้าเริ่มขยายตัวขึ้นในขณะที่อุปทานในตลาดไม่เพียงพอที่จะรองรับความต้องการในตลาด
จึงส่งผลให้อุปทานในตลาดลดลงและส่งผลให้ระดับอัตรา ค่าเช่าเพิ่มขึ้นเล็กน้อย
อย่างไรก็ตามจุดเด่นของบริษัท คือ คุณภาพของอาคารและงานบริการ
โดยทีมงานบริหารที่มีประสบการณ์
บริษัทจึงเน้นคุณภาพของอาคารที่ได้มาตรฐานและความเหมาะสมในการวางรูปแบบพื้นที่ใช้สอยภายในอาคาร
ซึ่งจะช่วยให้การดำเนินธุรกิจต่างๆ เป็นไปอย่างมีประสิทธิภาพมากกว่าเน้นกลยุทธ์ด้านราคา
นอกจากนี้บริษัทยังเน้นความชัดเจนในสิทธิประโยชน์ที่ลูกค้าจะได้รับ
ไม่ว่าจะเป็นการประนีประนอมด้านราคาหรือคุณภาพของบริการ
ซึ่งสามารถยืนยันได้จากอัตราการต่ออายุสัญญาของลูกค้ามีสูงถึงร้อยละ 90

ธุรกิจรับจ้างบริหารอาคารสำนักงานและโครงการอสังหาริมทรัพย์

บริษัทได้เน้นถึงคุณภาพของงานบริการและประสิทธิภาพของการรับจ้างบริหารอาคารสำนักงานและ
โครงการอสังหาริมทรัพย์เป็นหลักโดยที่ผ่านมาบริษัทได้รับจ้างบริหารให้แก่บริษัทที่เกี่ยวข้องเท่านั้น
อย่างไรก็ตามเมื่อตลาดมีอุปสงค์ในบริการด้านนี้มากพอ
บริษัทก็จะรับบริหารอาคารอื่นที่ไม่ใช่กลุ่มบริษัทที่เกี่ยวข้องในลำดับ ถัดไป
โดยเน้นจุดเด่นของบริษัทไปที่ความชำนาญและประสบการณ์ของผู้บริหาร
ชื่อเสียงในการประกอบธุรกิจอสังหาริมทรัพย์ และความสัมพันธ์ที่มีต่อลูกค้าในธุรกิจประเภทอื่น

ธุรกิจพัฒนาที่อยู่อาศัยเพื่อขาย

บริษัทมีนโยบายที่จะจัดหาที่ดินเปล่ารวมถึงที่ดินที่รอการขายของสถาบันการเงิน (Distressed
Property) และดำเนินการพัฒนาที่อยู่อาศัยบนที่ดินเหล่านั้น
โดยคำนึงถึงทำเลที่เหมาะสมโดยเน้นการคมนาคมที่สะดวกสบาย รูปแบบของโครงการที่ทันสมัย
คุณภาพของผลิตภัณฑ์ที่อยู่ในระดับสูง และบริการหลังการขายที่ดี
เพื่อช่วยทำให้โครงการได้รับความสนใจจากลูกค้ากลุ่มเป้าหมาย
และทำให้โครงการประสบความสำเร็จ

การจัดจำหน่าย

การจัดจำหน่ายของบริษัทในธุรกิจทุกประเภท มีการใช้ช่องทางการจัดจำหน่าย 2 รูปแบบ คือ
การขายโดยตรงของทีมงานขายเน้นจุดประสงค์เพื่อรักษาความสัมพันธ์กับลูกค้าอย่างต่อเนื่อง
และการขายโดยผ่าน ตัวแทน ทั้งนี้ในปัจจุบันจะใช้ช่องทางทางการจัดจำหน่ายเฉพาะในประเทศ

ลักษณะลูกค้าและความสัมพันธ์ระหว่างลูกค้ากับบริษัท

ลูกค้าของบริษัทมีลักษณะเป็นลูกค้ารายใหญ่และรายย่อย ซึ่งมีความแตกต่างกันไปตามลักษณะธุรกิจ
ดังนี้

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

บริษัทเน้นกลุ่มเป้าหมาย 2 ประเภท คือ
กลุ่มห้างร้านที่ต้องการประกอบการค้าในอาคารโดยมีพื้นที่ให้ลูกค้าเลือกตั้งแต่ 30 ตารางเมตร
เป็นต้นไป และกลุ่มบริษัทต่างๆ รวมทั้งกลุ่มบริษัทที่มีการผลิตอยู่ในย่านนิคมอุตสาหกรรมต่างๆ
ในเขตปริมณฑลและต้องการอาคารสำนักงานที่มีทำเลที่ตั้งอยู่ใกล้ย่านธุรกิจ
มีสิ่งอำนวยความสะดวกในด้านสาธารณูปโภค และโทรคมนาคมครบครัน
ปัจจุบันลูกค้ารายใหญ่ของบริษัท คือ บริษัท ซีเมนส์ จำกัด (Siemens AG)
ซึ่งได้เป็นลูกค้าของบริษัทมากกว่า 8 ปี

ธุรกิจรับจ้างบริหารอาคารสำนักงานและโครงการอสังหาริมทรัพย์

ลูกค้าในการบริหารโครงการของบริษัทจะเป็นบริษัทที่เกี่ยวข้องในกลุ่มบริษัทเอง อย่างไรก็ตาม
หากปริมาณอุปสงค์ในตลาดมีมากพอ ด้วยความชำนาญและประสบการณ์ของผู้บริหารและทีมงาน
บริษัทมี จุดมุ่งหมายที่จะให้บริการกับบริษัทอื่นๆ ทั้งขนาดกลาง และขนาดใหญ่ด้วย

ธุรกิจพัฒนาที่อยู่อาศัยเพื่อขาย

กลุ่มลูกค้าเป้าหมายในโครงการพัฒนาที่อยู่อาศัยในเขตกรุงเทพและปริมณฑลของบริษัท
เป็นลูกค้าระดับ B (ราคาบ้านตั้งแต่ 3.00 – 6.99 ล้านบาท) ลูกค้าระดับ A (ราคาบ้านตั้งแต่
7.00 – 9.99 ล้านบาท) และระดับ A+ (ราคาบ้านตั้งแต่ 10.00 ล้านบาท ขึ้นไป)
บริษัทมั่นใจว่าการสร้างความสัมพันธ์ที่ดีกับลูกค้า ไม่ว่าจะเป็นการให้บริการหลังการขาย
การขายสินค้าที่มีมาตรฐานและคุณภาพดี
จะส่งผลให้ลูกค้าของบริษัทแนะนำสินค้าของบริษัทให้แก่ญาติพี่น้อง หรือเพื่อนฝูงต่อไป

นโยบายราคา

นโยบายการกำหนดราคาในแต่ละลักษณะธุรกิจของบริษัทสามารถแบ่งได้ดังนี้

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

บริษัทมีนโยบายการกำหนดราคาในแต่ละลักษณะธุรกิจให้สามารถแข่งขันกับผู้อื่นได้
โดยราคาที่กำหนดในธุรกิจขาย ให้เช่าระยะยาว
และให้เช่าอาคารสำนักงานและศูนย์การค้าได้กำหนดตามระดับราคาในตลาดซึ่งบริษัทได้ข้อมูลจากการสำรวจ
และศึกษาจากอัตราค่าเช่าและราคาขายของอาคารสำนักงานที่มีคุณภาพระดับเดียวกันและอยู่ในบริเวณใกล้เคียง

ธุรกิจรับจ้างบริหารอาคารสำนักงานและโครงการอสังหาริมทรัพย์

แม้ว่าบริษัทได้รับจ้างบริหารอาคารสำนักงานและโครงการอสังหาริมทรัพย์ให้แก่บริษัทที่เกี่ยวข้องเท่านั้น
แต่นโยบายราคาที่บริษัทได้กำหนดในธุรกิจนี้เป็นระดับราคาที่กำหนดตามระดับในตลาดเพื่อให้บริษัทสามารถแข่งขันกับคู่แข่งได้

ธุรกิจพัฒนาที่อยู่อาศัยเพื่อขาย

ในส่วนของธุรกิจพัฒนาที่อยู่อาศัยเพื่อขายนั้น เนื่องจากลักษณะธรรมชาติของสินค้ามีราคาสูง
ลูกค้าจึงต้องพิจารณาสินค้าอย่างรอบคอบก่อนการตัดสินใจ
ดังนั้นบริษัทจึงมุ่งเน้นที่จะนำเสนอสินค้าที่มีคุณภาพสูงสุดโดยให้นโยบายราคาที่มีความเหมาะสมกับกลุ่มเป้าหมายของทางบริษัทและสร้างจุดเด่นในด้านความประหยัด
ค่าใช้จ่ายทั้งในระยะสั้นและระยะยาวให้แก่ลูกค้าโดยบริษัทได้มีการสำรวจ วิจัย
และศึกษาแนวโน้มของธุรกิจและตลาดอสังหาริมทรัพย์อย่างสม่ำเสมอ
โดยทีมงานของบริษัทเป็นผู้รวบรวมเก็บข้อมูลและออกรายงานต่อผู้บริหาร ทั้งรายงานภาพรวมธุรกิจ
และรายงานเฉพาะบริเวณที่บริษัทสนใจทำโครงการ
เพื่อบริษัทจะได้ทราบถึงความต้องการของตลาดและสามารถกำหนดระดับราคาที่เหมาะสมและสามารถตอบสนองต่อความต้องการของลูกค้าได้

สภาวะอุตสาหกรรมและการแข่งขัน

แม้ว่าเหตุการณ์วินาศกรรมที่สหรัฐอเมริกาในปลายปี 2544 จะส่งผลให้เศรษฐกิจโลกชะลอตัวลง
กระทบต่อกำลังซื้อ ความเชื่อมั่นของผู้บริโภค
รวมทั้งการขยายตัวของผลผลิตรวมภายในประเทศที่ต่ำกว่าเกณฑ์ที่ คาดการณ์ไว้ อย่างไรก็ตาม
ภาคธุรกิจอสังหาริมทรัพย์ของไทยตั้งแต่ปี 2544 เป็นต้นมามีทิศทางที่ดีขึ้น
เนื่องจากปัจจัยภายนอกดังกล่าวมีผลกระทบค่อนข้างน้อยต่อปริมาณอุปสงค์ของภาคอสังหาริมทรัพย์
สาเหตุที่ผลกระทบจากปัจจัยภายนอกดังกล่าวมีน้อยนั้น
เนื่องจากประเทศไทยมีปัจจัยภายในหลายประการที่เอื้ออำนวยต่อการฟื้นตัวของธุรกิจอสังหาริมทรัพย์
ไม่ว่าจะเป็นภาวะอัตราดอกเบี้ยที่ต่ำลงมาอย่างต่อเนื่องตั้งแต่ปี 2544 จนถึงระดับประมาณร้อยละ
1.75 – 2.00 ต่อปีในปัจจุบันและคาดว่าจะยังคงอยู่ในระดับต่ำต่อเนื่องจนถึงปี 2546
อีกทั้งการแข่งขันการเสนอโครงการสินเชื่อที่อยู่อาศัยในอัตราดอกเบี้ยต่ำจากสถาบันการเงินต่าง ๆ
ทั้งจากภาครัฐและเอกชน รวมถึงมาตราการของรัฐบาลที่ออกมากระตุ้นภาคอสังหาริมทรัพย์เมื่อสิ้นปี
2544 ซึ่งช่วยกระตุ้นปริมาณอุปสงค์และอุปทานของตลาดให้เพิ่มขึ้น

  คู่แข่งและศักยภาพในการแข่งขันของบริษัท

  การดำเนินธุรกิจของบริษัทสามารถแบ่งได้เป็น 3 ประเภท โดยแต่ละกลุ่มจะมีคู่แข่งที่แตกต่างกัน
  ดังนี้

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

จำนวนคู่แข่งในธุรกิจนี้มีไม่มากนักโดยคู่แข่งหลักๆ ของบริษัทเป็นอาคารสำนักงานบนถนนเพชรบุรี
ตัดใหม่ที่มีขนาดใกล้เคียงกับบริษัท เช่น อาคารอิตัลไทย อาคารเอสเอสพี (SSP) อาคารยูเอ็ม
(UM) อาคาร ไอเอฟซีที (IFCT) และอัมรินทร์ทาวเวอร์ (Amarin Tower)
โดยเมื่อเปรียบเทียบกับอาคารในบริเวณเดียวกันซึ่งมี อัตราการเช่าที่ใกล้เคียงกันที่ประมาณร้อยละ
80 แล้ว บริษัทจะมีส่วนแบ่งตลาดพอๆ กับคู่แข่งรายอื่น

ธุรกิจรับจ้างบริหารอาคารสำนักงานและโครงการอสังหาริมทรัพย์

บริษัทยังไม่มีคู่แข่งในธุรกิจประเภทนี้เนื่องจากบริษัทให้บริการเฉพาะบริษัทที่เกี่ยวข้องเท่านั้น
อย่างไรก็ตาม บริษัทมีโครงการที่จะให้บริการกับบริษัทอื่น
ทั้งนี้บริษัทที่ให้บริการในลักษณะนี้และอาจจะเป็นคู่แข่งในอนาคตของบริษัทส่วนมากเป็นบริษัทที่เป็นที่รู้จักในตลาดอสังหาริมทรัพย์
ได้แก่ บริษัท แสนสิริ จำกัด (มหาชน) และ บริษัท ซี.บี. ริชาร์ด เอลลิส จำกัด (“C.B.
Richard Ellis”)

ธุรกิจพัฒนาที่อยู่อาศัยเพื่อขาย

ธุรกิจพัฒนาที่อยู่อาศัยเพื่อขายเป็นธุรกิจที่บริษัทมีจำนวนคู่แข่งมาก ซึ่งคู่แข่งหลักๆ ของบริษัท คือ
ผู้ประกอบการที่เน้นกลุ่มเป้าหมายเดียวกับบริษัทและมีโครงการอยู่ในเขตนอก CBD (Central
Business District)[1] และปริมณฑล ซึ่งบริษัทที่จัดว่าเป็นคู่แข่ง คือ บริษัท โฮมเพลส จำกัด
บริษัท โนเบิล ดีเวลลอปเมนท์จำกัด (มหาชน) บริษัท เอเชี่ยน พร็อพเพอร์ตี้ ดีเวลลอปเม้นท์
จำกัด (มหาชน) และบริษัท พร็อพเพอร์ตี้ เพอร์เฟค จำกัด (มหาชน)

  ภาวะการตลาดอาคารสำนักงาน

  อุปทาน

ในด้านธุรกิจอาคารสำนักงาน สภาพตลาดโดยรวมครึ่งปีแรกของปี 2545 มีการเติบโตไม่มากนัก
เมื่อเทียบกับช่วงครึ่งปีหลังในปี 2544 จากการศึกษาของบริษัท Jones Lang Lasalle จำกัด
อุปทานพื้นที่อาคาร สำนักงานใหม่ที่เข้ามาในตลาดในช่วงไตรมาสแรกของปี 2545
เพิ่มขึ้นเพียงร้อยละ 0.7 เมื่อเทียบกับช่วงเดียวกันในปี 2544
ซึ่งอาคารสำนักงานใหม่ดังกล่าวส่วนมากอยู่ในเขต CBD
ทั้งนี้เนื่องจากภาวะเศรษฐกิจที่ยังซบเซาและการขยายตัวและการลงทุนของภาคเอกชนในช่วงที่ผ่านมายังอยู่ในระดับต่ำ
จึงทำให้ผู้ประกอบการได้หยุดดำเนินโครงการต่างๆ เพื่อดูแนวโน้มของตลาด
จึงทำให้อาคารสำนักงานใหม่ที่เข้ามาในช่วง 2 ไตรมาสแรกของปี 2545
เป็นโครงการค้างที่กลับมาดำเนินการใหม่หลังจากที่ได้หยุดการดำเนินการไปช่วงเวลาหนึ่ง

อุปสงค์

ในส่วนอุปสงค์ของอาคารสำนักงานมีการปรับตัวเพิ่มขึ้นเพียงเล็กน้อย จากการศึกษาของ C.B.
Richard Ellis พบว่าอัตราการว่างของพื้นที่อาคารสำนักงานลดลงจากร้อยละ 29.6
ในช่วงต้นปีของ 2544 มาอยู่ที่ร้อยละ 28.3 ในช่วงต้นปีของ 2545
ทั้งนี้อุปสงค์ที่เพิ่มขึ้นส่วนมากเป็นอุปสงค์เดิมที่ย้ายจากอาคารสำนักงานเก่ามาอยู่ในอาคารสำนักงานใหม่
ซึ่งส่วนมากจะเป็นอาคารสำนักงานในย่าน CBD
เนื่องจากอาคารใหม่เหล่านี้เป็นอาคารที่มีคุณภาพและมีความยืดหยุ่นในการเจรจาต่อรองจึงเป็นที่สนใจของบริษัทที่ต้องการย้ายอาคารสำนักงาน
ส่วนอาคารสำนักงานที่อยู่นอกย่าน CBD จะมีอุปทานสูงกว่าอุปสงค์
ส่งผลให้เกิดภาวะการแข่งขันด้านราคาเพื่อ ที่จะทำให้อาคารสำนักงานที่มีอยู่มีอัตราการเช่าที่สูงขึ้น
และเพื่อหลีกเลี่ยงการเสื่อมสภาพของอาคารสำนักงานที่ ไม่มีผู้เช่า
นอกจากนี้อุปสงค์ที่เพิ่มขึ้นส่วนหนึ่งมาจากการขยายพื้นที่ของกลุ่มผู้เช่าเดิมและบริษัทที่จัดตั้งใหม่ซึ่งส่วนใหญ่จะเป็นบริษัทขนาดเล็ก
สำหรับสาเหตุหลักที่ทำให้อัตราการว่างของพื้นที่อาคารสำนักงานลดลงน่าจะ
มาจากปริมาณอุปสงค์ที่มาจากการโย้กย้ายสำนักงานของหน่วยงานภาครัฐ

แนวโน้มในอนาคต

อุปทานของตลาดอาคารสำนักงานในปี 2546 สำหรับโครงการในย่านรอบนอก CBD
จะเป็นการนำโครงการที่สร้างค้างไว้ในปี 2544 มาพัฒนาใหม่
เนื่องจากผู้ประกอบการได้หยุดการผลิตและคอยดูแนวโน้มของตลาดในช่วงที่ผ่านมา
โดยทั่วไปหลังจากผู้ประกอบการเริ่มดำเนินการพัฒนาอาคารสำนักงานจะต้องใช้ระยะเวลาอีกประมาณ
2–3 ปีจึงจะมีอุปทานเข้าสู่ตลาด
สำหรับอุปสงค์ของอาคารสำนักงานนั้นคาดว่าจะยังขยายตัวอย่างต่อเนื่อง
โดยอุปสงค์หลักน่าจะมาจากกลุ่มที่ต้องการย้ายสำนักงานไปสู่อาคารสำนักงานใหม่ที่มีคุณภาพในทำเลที่ดีกว่า
การขยายพื้นที่เช่าของกลุ่มผู้เช่าเดิม
และกลุ่มบริษัทที่จัดตั้งใหม่ที่ต้องการใช้พื้นที่ขนาดเล็กมีจำนวนเพิ่มขึ้น อย่างไรก็ตาม
ถึงแม้ว่าอุปสงค์โดยรวมของตลาดมีแนวโน้มปรับตัวดีขึ้น
และอุปทานใหม่ที่จะเข้ามาในตลาดในระยะใกล้เริ่มลดลง อุปทานในตลาดก็ยังมีพื้นที่ว่างอยู่พอสมควร
จึงยังทำให้การแข่งขันในตลาดยังคงสูงเช่นเดิม

  ภาวะตลาดที่อยู่อาศัย

อุปทาน

ตั้งแต่ในช่วงภาวะวิกฤติการณ์ทางด้านเศรษฐกิจในปี 2540 ที่ผ่านมา
ผู้ประกอบการธุรกิจพัฒนาอสังหาริมทรัพย์ได้หยุดการขึ้นโครงการใหม่ๆ
เนื่องจากประสบปัญหาทางด้านการเงิน ทำให้จำนวนที่อยู่อาศัย
เกิดใหม่โดยเฉพาะบ้านเดี่ยวลดน้อยลงอย่างมาก จากข้อมูลของธนาคารอาคารสงเคราะห์พบว่าใน
4 ปีที่ผ่านมา (ปี 2541 – ปี 2544)
จำนวนที่อยู่อาศัยประเภทบ้านเดี่ยวมีจำนวนยูนิตที่เกิดขึ้นใหม่ในแต่ละปีน้อยมากเมื่อเทียบกับจำนวนยูนิตของบ้านที่เปิดในแต่ละปีก่อนช่วงเกิดวิกฤติการณ์ทางด้านเศรษฐกิจ
(ปี 2536 – ปี 2539)

ตั้งแต่ปี 2543 เป็นต้นมา จำนวนที่อยู่อาศัยได้กระเตื้องขึ้น
ซึ่งเห็นได้จากข้อมูลของธนาคารอาคารสงเคราะห์ที่แสดงให้เห็นถึงการขยายตัวของพื้นที่ที่อยู่อาศัยที่ได้รับอนุญาตก่อสร้างในเขตเทศบาลทั่วประเทศที่เพิ่มขึ้นจาก
4.81 ล้านตารางเมตรในปี 2543 เป็น 6.28 ล้านตารางเมตรในปี 2544 และเป็น 3.87
ล้านตารางเมตรสำหรับ 5 เดือนแรกของปี 2545

พื้นที่ที่อยู่อาศัยที่ได้รับอนุญาตสร้างในเขตเทศบาลทั่วประเทศ 2530 – 2545

[]

  ที่มา: ธนาคารอาคารสงเคราะห์, *ประมาณการโดยทรีนีตี้ แอ๊ดไวซอรี่

  อุปสงค์

ภาวะเศรษฐกิจในประเทศที่กระเตื้องขึ้นส่งผลให้กำลังซื้อของผู้บริโภคเพิ่มขึ้น
ทำให้ความต้องการในที่อยู่อาศัยของผู้บริโภคเพิ่มสูงขึ้น
ดังจะเห็นได้จากข้อมูลธนาคารอาคารสงเคราะห์เกี่ยวกับจำนวนหน่วยที่อยู่อาศัยในโครงการเปิดตัวใหม่ในกรุงเทพและปริมณฑลที่สูงขึ้นโดยลำดับ
จาก 6,157 หน่วยของปี 2544 เป็น 8,015 หน่วยในครึ่งปีแรกของปี 2545 อย่างไรก็ตาม
ความต้องการในที่อยู่อาศัยส่วนใหญ่เป็นความต้องการในบ้านเดี่ยวและทาวน์เฮ้าส์มากกว่าที่อยู่อาศัยประเภทอื่น

สาเหตุหลักที่อุปสงค์ในที่อยู่อาศัยเพิ่มขึ้นอย่างต่อเนื่องมาจาก

-   การปรับตัวลดลงของอัตราดอกเบี้ย

-   การแข่งขันการปล่อยสินเชื่อของสถาบันการเงินต่าง ๆ
    ทั้งนี้จากข้อมูลของศูนย์วิจัยกสิกรไทยได้แสดงให้เห็นถึงปริมาณการปล่อยสินเชื่อของธนาคารพาณิชย์ในไตรมาสแรกปี
    2545 ที่ปรับตัวสูงขึ้นร้อยละ 4.1 จากไตรมาสที่ 4 ปี 2544

-   ความสามารถในการผ่อนชำระของผู้บริโภคที่สูงขึ้น

-   นโยบายกระตุ้นอสังหาริมทรัพย์ของภาครัฐ

-   ลดค่าธรรมเนียมการจดจำนองอสังหาริมทรัพย์รวมห้องชุดจากร้อยละ 1 เป็นร้อยละ 0.01

-   ลดค่าธรรมเนียมการโอนอสังหาริมทรัพย์รวมทั้งห้องชุดจากร้อยละ 2 เป็นร้อยละ 0.01

-   ลดภาษีธุรกิจเฉพาะสำหรับการซื้อขายอสังหาริมทรัพย์จากร้อยละ 3.3 เป็นร้อยละ 0.11

  หน่วยที่อยู่อาศัยในโครงการเปิดตัวใหม่ในปี 2535 - 2545

  []

  ที่มา: ธนาคารอาคารสงเคราะห์

  จำนวนที่อยู่อาศัยในโครงการเปิดตัวใหม่ในเขตกรุงเทพและปริมณฑล

+------------+----------+----------+----------+----------+----------+
|            | ปี 2541   | 2542     | 2543     | 2544     | 2545     |
|            |          |          |          |          |          |
|            |          |          |          |          | (ม.      |
|            |          |          |          |          | ค.-มิ.ย.) |
+------------+----------+----------+----------+----------+----------+
| บ้านเดี่ยว    | 199      | 404      | 1,631    | 2,107    | 2,212    |
+------------+----------+----------+----------+----------+----------+
| ทาวน์เฮ้าส์   | 272      | 208      | 1,399    | 2,591    | 2,439    |
+------------+----------+----------+----------+----------+----------+
| คอนโดมิเนียม | -        | 60       | -        | 1,070    | 3,077    |
+------------+----------+----------+----------+----------+----------+
| อื่นๆ        | 600      | 685      | 10       | 389      | 287      |
+------------+----------+----------+----------+----------+----------+
| รวม        | 1,071    | 1,357    | 3,040    | 6,157    | 8,015    |
+------------+----------+----------+----------+----------+----------+

  ที่มา: ธนาคารอาคารสงเคราะห์

  แนวโน้มในอนาคต

แม้ว่าการเติบโตทางเศรษฐกิจภายในประเทศอาจจะมีแนวโน้มชะลอตัวตามกระแสเศรษฐกิจโลก
ซึ่งส่งผลให้แนวโน้มเศรษฐกิจโดยรวมไม่สามารถเติบโตได้เท่าที่ควร
อย่างไรก็ตามจากแผนการกระตุ้นเศรษฐกิจ ภายในอย่างต่อเนื่องของรัฐบาล
ทำให้นักลงทุนทั้งชาวไทยและชาวต่างประเทศมีความมั่นใจในการลงทุนภายในประเทศมากขึ้น
ซึ่งกระตุ้นปริมาณอุปสงค์และอุปทานในธุรกิจอสังหาริมทรัพย์
เนื่องจากผู้บริโภคมีความสามารถในการผ่อนชำระสูงขึ้น อีกทั้งอัตราดอกเบี้ยที่ยังคงอยู่ในระดับต่ำ
รวมถึงมาตรการกระตุ้นภาคอสังหาริมทรัพย์ในปัจจุบัน
ความต้องการที่อยู่อาศัยของผู้บริโภคและความต้องการที่จะพัฒนาอสังหาริมทรัพย์ใหม่ของผู้ประกอบการจึงมีแนวโน้มเพิ่มขึ้น
อย่างไรก็ตามเนื่องจากครอบครัวสมัยใหม่นิยมการแยกครอบครัวออกมาเป็นครอบครัว ขนาดเล็ก
จำนวนครอบครัวจึงมาก กลุ่มที่อยู่อาศัยที่คาดว่าจะมีอุปสงค์เพิ่มมากที่สุด ได้แก่
ที่อยู่อาศัยประเภทบ้านเดี่ยวเพื่ออยู่อาศัยเองมากกว่าเพื่อลงทุน
ทั้งนี้ด้วยความพิถีพิถันในการเลือกที่อยู่อาศัยบ้านที่สร้างตาม
ความต้องการของลูกค้าน่าจะเป็นปัจจัยที่ผู้บริโภคให้ในการพิจารณาเลือกซื้อบ้านและเป็นกลุ่มที่ได้รับความนิยมมากที่สุด
บริษัทคาดว่าความต้องการที่อยู่อาศัยจะยังคงมีอย่างต่อเนื่องไปอีก 2–3 ปีข้างหน้า
โดยเฉพาะที่อยู่อาศัยจากโครงการบ้านจัดสรรที่มีความหลากหลาย
เนื่องจากการพยายามของผู้บริโภคที่จะซื้อหาที่อยู่อาศัยให้ทันก่อนที่มาตรการลดหย่อนภาษีและค่าธรรมเนียมในการซื้อขายอสังหาริมทรัพย์จะสิ้นสุดภายในสิ้นปี
2545

1.  การจัดหาผลิตภัณฑ์หรือบริการ

  ลักษณะการจัดให้ได้มาซึ่งผลิตภัณฑ์

การพัฒนาอสังหาริมทรัพย์ใน 3 รูปแบบที่บริษัทดำเนินธุรกิจ อันได้แก่ ธุรกิจขาย ให้เช่าระยะยาว
และให้เช่าอาคารสำนักงานและศูนย์การค้า
ธุรกิจรับจ้างบริหารอาคารสำนักงานและโครงการอสังหาริมทรัพย์ และธุรกิจพัฒนาที่อยู่อาศัยเพื่อขาย
สามารถแบ่งเป็น 8 ขั้นตอนดังนี้

1.  ขั้นหลักการ (Conception)

  เริ่มแรกทางผู้บริหารบริษัทจะกำหนดหลักการ หรือลักษณะของโครงการ
  โดยการเน้นรูปแบบที่ออกมาให้ตรงกับกลุ่มลูกค้าที่บริษัทต้องการขาย เช่น ลูกค้าที่อยู่ระดับล่าง
  ระดับกลาง หรือระดับบน เป็นต้น

2.  ขั้นกำหนดโครงการ (Formulation)

  เป็นขั้นตอนหลังจากที่ได้หลักการแล้ว บริษัทก็จะกำหนดโครงการว่าให้โครงการเป็นรูปแบบใด
  เช่น ในกรณีที่บริษัทอยากให้รูปแบบบ้านออกเป็นแนวบ้านเดี่ยว
  บริษัทก็จำเป็นที่จะต้องหาที่ดินที่มีเนื้อที่ประมาณ 20 ไร่ขึ้นไป หากโครงการบ้านทาวน์เฮ้าส์
  ก็ควรจะมีที่ดินประมาณ 10 ไร่

3.  ขั้นวิเคราะห์และประเมินโครงการ (Analysis and Evaluation)

  ภายหลังจากที่บริษัทสามารถกำหนดโครงการได้
  ทางผู้บริหารก็จะทำการวิเคราะห์และประเมินถึงความเป็นไปได้โครงการ เงินลงทุน ผลตอบแทน
  ก่อนที่จะดำเนินการอนุมัติ

4.  ขั้นอนุมัติโครงการ (Approval)

  หากผลการวิเคราะห์โครงการออกมาว่า บริษัทสามารถทำโครงการดังกล่าวได้
  ผู้บริหารก็จะอนุมัติให้การซื้อที่ดินหรือลงทุนในที่ดินนั้น

5.  ขั้นปฏิบัติการ (Implementation)

  ภายหลังจากการอนุมัติโครงการ ขั้นตอนต่อมาก็จะเป็นขั้นตอนการติดต่อเจรจาเพื่อซื้อที่ดิน
  ซึ่งคงต้องใช้ระยะเวลาประมาณ 1-2 เดือน
  เนื่องจากบริษัทต้องเจรจาต่อรองราคากับผู้ขายอสังหาริมทรัพย์ ทั้งนี้ขึ้นอยู่กับเงินทุนที่บริษัทมี
  หากบริษัทมีความจำเป็นที่จะต้องขอเงินทุนเพิ่มเติม อาจต้องติดต่อขอเงินกู้กับสถาบันการเงิน
  นอกจากนี้บริษัทจะดำเนินการจัดบุคคลากร เพื่อประจำแต่ละโครงการ วางแผนโครงการ
  จัดจ้างผู้ออกแบบ และนำไปขออนุญาตหน่วยงานราชการ เพื่อ
  ก่อสร้างหรือขอจัดสรรแล้วแต่กรณีและจัดหาผู้รับเหมาเพื่อประมูลงานก่อสร้าง
  อีกทั้งเตรียมการด้านการตลาดและการขายเพื่อเปิดตัวโครงการ

6.  ขั้นติดตามและรายงานผลการปฏิบัติงาน (Reporting and Feedback)

  ในระหว่างที่ดำเนินการก่อสร้าง
  บริษัทก็จะติดตามเพื่อให้ผู้รับเหมาที่ก่อสร้างบ้านหรืออาคารได้ดำเนินการเป็นไปตามที่บริษัทกำหนด

7.  ขั้นเปลี่ยนเป็นงานและบริหารตามปกติ (Transition to Normal Administration)

  หลังจากเสร็จสิ้นการขายและงานก่อสร้าง
  จะเข้าสู่กระบวนการบริหารอาคารหรือบริหารหมู่บ้านต่อไป

8.  ขั้นประเมินผลงาน (Evaluation of Results)

  ภายหลังการการเสร็จสิ้นโครงการ บริษัทก็จะทำการประเมินผลงาน
  โดยจะดูจากความสำเร็จของโครงการว่าสามารถขายได้หมดหรือไม่
  และลูกค้ามีความพอใจกับโครงการที่บริษัทพัฒนามากน้อยเพียงไร
  เพื่อเป็นข้อมูลในการพัฒนาโครงการของบริษัทต่อไปในอนาคต

อย่างไรก็ตามสำหรับธุรกิจรับจ้างบริหารอาคารสำนักงานและโครงการอสังหาริมทรัพย์
แม้ว่าจะมีขั้นตอนเช่นเดียวกับข้างต้นแต่จะมีความแตกต่างจากการขาย ให้เช่าระยะยาว
และให้เช่าอาคารสำนักงานและศูนย์การค้า และการพัฒนาที่อยู่อาศัยเพื่อขาย กล่าวคือ
รายได้จากการรับจ้างบริหารอาคารสำนักงานและโครงการอสังหา
ริมทรัพย์จะรับค่าตอบแทนเป็นค่าบริหารโครงการ (Management Fee)

การจัดหาวัตถุดิบ

วัตถุดิบสำหรับธุรกิจอสังหาริมทรัพย์ ได้แก่ ที่ดินและวัสดุก่อสร้าง

สำหรับวัสดุก่อสร้าง ส่วนใหญ่แล้วผู้รับเหมาที่ทางบริษัทว่าจ้างจะเป็นผู้จัดหาซื้อเอง
โดยที่บริษัทจะเป็น ผู้กำหนดชนิด แบบ
และลักษณะของวัตถุดิบเพื่อให้ผู้รับเหมาสามารถสร้างบ้านหรืออาคารได้ตามที่บริษัทต้องการ

 สำหรับวิธีการจัดซื้อที่ดิน บริษัทมีวิธีการจัดซื้อที่สามารถแบ่งออกเป็น 4 วิธี คือ

1.  ลงประกาศโฆษณาแสดงความต้องการที่จะซื้อที่ดินในหนังสือพิมพ์

2.  วิธีการประมูลหรือเจรจาซื้อจากธนาคาร

3.  ติดต่อผ่านนายหน้า

4.  ติดต่อกับเจ้าของที่ดินที่มาเสนอขายโดยตรง

ปัจจุบันบริษัทไม่ได้มีการจัดซื้อที่ดินจากบุคคลที่อาจมีความขัดแย้ง อย่างไรก็ตามหากในอนาคตบริษัทจะมีการจัดซื้อที่ดินจากบุคคลที่อาจมีความขัดแย้ง บริษัทจะดำเนินการตามมาตรการหรือขั้นตอนการอนุมัติการทำรายการระหว่างกัน และนโยบายหรือแนวโน้มการทำรายการระหว่างกันตามที่ได้ระบุไว้ในหัวข้อ 11.3 และ 11.4 ในเรื่องรายการระหว่างกัน

ปัญหาวัตถุดิบ

 เท่าที่ผ่านมา บริษัทไม่มีปัญหาเกี่ยวกับการจัดหาวัตถุดิบ เนื่องจากบริษัทได้คำนึงถึงสาเหตุความผันผวนของระดับราคาวัตถุดิบและตระหนักถึงผลกระทบ บริษัทจึงมีการเตรียมตัวเพื่อป้องกันความเสี่ยงนี้โดยได้ทำสัญญาว่าจ้างผู้ประกอบการในการดำเนินการก่อสร้าง ซึ่งผู้ประกอบการที่ทางบริษัทได้ว่าจ้างจะเป็นผู้ดำเนินการจัดหาซื้อวัตถุดิบ

ผลกระทบต่อสิ่งแวดล้อม

ในด้านการควบคุมผลกระทบต่อสิ่งแวดล้อมของบริษัท ปัจจุบันดำเนินการโดยนิติบุคคลอาคารชุด
อาคารชาญอิสสระทาวเวอร์ 2 โดยในระยะเวลา 3
ปีที่ผ่านมาได้ปฏิบัติตามกฏระเบียบของกรุงเทพมหานครอย่างต่อเนื่อง อาทิเช่น
การจัดระบบบำบัดน้ำเสียรวม ซึ่งใช้ระบบ Biocontact
ช่วยเพิ่มออกซิเจนให้กับน้ำทิ้งก่อนสูบออกอาคาร
สู่ท่อระบายน้ำสาธารณะและการจัดระบบการจัดเก็บขยะ โดยระบบต่างๆ
จะมีมาตรฐานในการทำงานที่มี
ประสิทธิภาพและมีทีมงานที่มีประสิทธิภาพสูงในการดูแลอาคารให้อยู่ในสภาพที่ดีเสมอ
ทั้งนี้ค่าใช้จ่ายในการบำรุงระบบดังกล่าวเป็นค่าใช้จ่ายของนิติบุคคลอาคารชุด
อาคารชาญอิสสระทาวเวอร์ 2 ทั้งสิ้น นอกจากนี้การดำเนินธุรกิจของบริษัทใน 3
ปีที่ผ่านมาไม่ได้ส่งผลกระทบต่อสิ่งแวดล้อมเกินกว่าขอบเขตที่กฏหมายกำหนด
หรือไม่อยู่ระหว่างถูกกล่าวหาหรือมีข้อพิพาทจากหน่วยงานทางการว่าการประกอบธุรกิจบริษัทก่อให้เกิดผลกระทบต่อ
สิ่งแวดล้อมเกินกว่าขอบเขตที่กฏหมายกำหนด

1.  งานที่ยังไม่ได้ส่งมอบ

– ไม่มี –

[1] เขตย่านใจกลางเมือง เช่น ถนนสาทร ถนนสีลม และถนนวิทยุ